A luita en a ziudat prenzipió luego de que Hitler prenió a dezisión de conquerir a ziudat de Stalingrado, que portaba o nombre de Stalin, o líder d'a Unión Sobietica. Ta lograr iste obchectivo, bi nimbió as prenzipals fuerzas que, seguntes o Fall Blau, teneban que abanzar dica o Caucaso ta conquerir os pozos petroliferos d'a redolada, que yeran a prenzipal fuent de suministro d'iste combustible estratechico ta o Exerzito Royo. Prenzipió asinas una luenga serie de luitas en o corazón d'a ziudat, luitas que desgastoron o potenzial melitar d'a Wehrmacht, que aberba estato millor emplegato en os territorios ubiertos d'a Unión Sobietica. En istas luitas as tropas alemanas no logroron a conquiesta total d'a ziudat, y dende nobiembre de 1942 una contraofensiba d'o Exerzito Royo contra as alas d'o dispositivo alemán, confiatas a os exerzitos rumán y hongaro, con muit poca capazidat esfensiba, redotoron a istas tropas y zercloron a o 6º Exerzito alemán. Os alemans zerclatos, manatos por Friedrich Paulus, se rindioron a os sobieticos o 2 de febrero de 1943, rematando asinas a batalla con una clara bitoria sobietica, encara que tropas panzer manatas por Erich von Manstein tentaron de rescatar a las tropas zerclatas. Antiparte, en as operazions de suministro d'as tropas zerclatas, a Luftwaffe, a fuerza aeria d'o Terzer Reich, manata por Wolfram von Richthofen, tamién tenió perdugas considerables de material y de pilotos esperimentatos.